b"\n_START_ARTICLE_\nTrubadur\n_START_PARAGRAPH_\nTrubad\xc3\xbar je bil pesnik in pevec v srednjeve\xc5\xa1ki Franciji. Trubadurstvo se je razvilo na jugu Francije, kjer je prebivalstvo govorilo provansalsko razli\xc4\x8dico nastajajo\xc4\x8dega francoskega jezika, t. i. fr. \xc2\xbblangue d'oc\xc2\xab. Izraz prihaja iz besede \xc2\xbbtrobar\xc2\xab, kar pomeni najti, iznajti. Take vrste umetnost se je na jugu Francije razvila predvsem zato, ker je bil jug srednjeve\xc5\xa1ke Francije kulturno precej razvitej\xc5\xa1i od severne. \xc5\xa0ele kasneje se je na severu, po trubadurskem vzorcu, izoblikovala podobna oblika pesni\xc5\xa1tva, troverstvo.\n_START_SECTION_\nZgodovina trubadurstva\n_START_PARAGRAPH_\nV 12. stoletju se je na jugu Francije razvila posebna oblika besednega in knji\xc5\xbeevnega ustvarjanja, imenovana\xc2\xa0\xc2\xbbdvorna ljubezen\xc2\xab, kjer je \xc5\xa1lo predvsem za opevanje lepote, \xc4\x8distosti in ne\xc5\xbenosti dvorjank. Trubadur je bil tako dvorni pevec. _NEWLINE_Francoska in nato \xc5\xa1e angle\xc5\xa1ka kraljica Eleonora Akvitanska je tovrstno umetnost zelo podpirala, vabila trubadurje na svoj dvor in zaradi tega je pri\xc5\xa1lo do izjemnega prepletanja severne, frankovske, ter ju\xc5\xbene, provansalske kulture ter dveh, takrat \xc5\xa1e precej razli\xc4\x8dnih jezikov. _NEWLINE_Po zgledu trubadurjev so na severu Francije za\xc4\x8dele nastajati podobne pesmi, vendar z druga\xc4\x8dno vsebino. Izraz za severnja\xc5\xa1kega pesnika je truver. Severnja\xc5\xa1ke pesmi pa so opevale hrabra vite\xc5\xa1ka dejanja in pogum vitezov v bojih. Snov za tak\xc5\xa1ne pesmi so vzeli iz kri\xc5\xbearskih vojn, osvajanj Karla Velikega (Pesem o Rolandu), ter keltskih in britanskih legend o kralju Arturju in vitezih okrogle mize. Te pesmi so bile obse\xc5\xbenej\xc5\xa1e, zato jih imenujemo epi. Navdih so pri trubadurjih na\xc5\xa1li tudi pevci nem\xc5\xa1kega prostora, imenovani minezengerji (nem\xc5\xa1ko minnes\xc3\xa4nger)."